
Adapt or die - miért lehet sikeres adaptációs eszköz az üzleti modell innováció?

Dolgozatomban arra a kérdésre keresem a választ, hogy a vállalatok környezethez való adaptációjának miért lehet sikeres formája üzleti modell innováció. Az adaptáció folyamatában a vállalatok igyekeznek környezetükhöz alkalmazkodni, ezáltal versenyelőnyüket megőrizni. Az üzleti modell a vállalat stratégiájának leképeződése, az értékteremtést a vállalat tevékenységeinek együttműködéséből vezeti le, így – ellentétben például a termékinnovációval – jelentősen kibővíti az értékteremtés lehetőségét. Az adaptáció során a vállalatnak igyekeznie kell üzleti modelljét környezetéhez igazítani. Ez azonban a környezet megismerhetőségének nehézségei, illetve egyéb útfüggőségi problémák folytán nehéz a vállalatok számára. Az üzleti modell innováció szemlélet biztosítja, hogy a stratégia fókusza a tartós versenyelőny kiépítése legyen, ez azonban önmagában nem elegendő: a vállalat a helyes környezetértelmezés és célkijelölés mellett sem feltétlenül tehet szert versenyelőnyre, ehhez dinamikus képességekre van szüksége.



